ঋষভ পন্থ: কঠিন পরিস্থিতিতেও সাবলীল ভারতের উইকেটকিপার, মারকুটে ব্যাটিংয়ে জেতাচ্ছেন ম্যাচ
ইংল্যান্ডের বিপক্ষে টি-টোয়েন্টি সিরিজের পর ওয়ানডে ফরম্যাটেও সিরিজ জিতে নিয়েছে ভারত - ম্যানচেস্টারে শেষ ওয়ানডে ম্যাচে চার উইকেটের জয় দিয়ে সিরিজ জয় নিশ্চিত করেছে রোহিত শর্মার নেতৃত্বাধীন ভারতীয় ক্রিকেট দল।
ইংল্যান্ডের বিপক্ষে ভারতের শেষ ১০টি ওয়ানডে সিরিজের সাতটিতেই জিতেছে ভারত।
রোববার ম্যানচেস্টারে অনুষ্ঠিত তিন ম্যাচ সিরিজের শেষ ম্যাচের খেলা একটা বড় সময় ছিল ইংল্যান্ডের নিয়ন্ত্রণে। কিন্তু ঋষভ পন্থ ক্যারিয়ারের প্রথম সেঞ্চুরি তুললেন এমন এক সময়ে যখন ভারতের অনেকটা দেয়ালে পিঠ ঠেকে যাওয়ার মতো অবস্থা।
গত কিছুদিন ধরে ভারতীয় কিপার যেভাবে খেলছেন, তাতে করে ক্রিকেট বিশ্লেষকরা এখন ঋষভ পন্থকেই ভারতের 'সবচেয়ে গুরুত্বপূর্ণ' ক্রিকেটার বলে মনে করছেন।
ম্যানচেস্টারে তার এই ইনিংস দেখে ভারতের সাবেক ক্রিকেটার অমিত মিশরা টুইট করেন, "যখনই বড় সমস্যা দেখা দেয়, ঠিক তখনই দাঁড়িয়ে যান ঋষভ পন্থ।"
ভারতের সাবেক ফাস্ট বোলার জাহীর খান ম্যাচ শেষে ক্রিকবাজে নিজের বিশ্লেষণে বলেন, "একজন ক্রিকেটার, যিনি ম্যাচ শেষ করে আসতে পারেন, তিনি দলের জন্য অমূল্য। ঋষভ পন্থ এমনই একজন ক্রিকেটার।"
ক্যারিয়ারের শুরুতে ঋষভ পন্থের চিন্তার গভীরতা ও পরিপক্কতা নিয়ে প্রশ্ন উঠেছিল - তিনি যেভাবে ব্যাট চালান, তাকে ঠিক 'ক্রিকেটিং শট' বলতে নারাজ ছিলেন ক্রিকেট বোদ্ধাদের অনেকে।
কিন্তু জাহীর খানের মতে, "ঋষভ যেভাবে খেলেন এটাই তার ট্রেডমার্ক। পরিস্থিতি যেমনই হোক, ঋষভ পন্থ উইকেটে থাকলে রান আসবেই। এটা দলের জন্য বড় শক্তি।"
"এটা প্রতি ম্যাচে হবে না। কিন্তু যেদিন হবে, সেদিন দলকে এভাবেই জিতিয়ে আনবেন পন্থ।"
পাকিস্তানের ক্রিকেট পরিসংখ্যানবিদ মাজহার আরশাদ খেলা শেষে নিজের ভেরিফাইড টুইটার পাতায় লেখেন, "কিছু মানুষ জেতার জন্যই যেন তৈরি থাকে।"
২০২১ সালে অস্ট্রেলিয়ার মাটিতে ভারতের সিরিজ জয়ে বড় ভূমিকা রেখেছিলেন তখনকার ২২ বছর বয়সী তরুণ ঋষভ পন্থ।
অস্ট্রেলিয়ার গ্যাবায় টেস্টের শেষদিন - যা ছিল সিরিজ নির্ধারণী ম্যাচ - ১৩৮ বলে ৮৯ রানের একটি ইনিংস খেলেন তিনি।
এখনও পর্যন্ত ঋষভ পন্থের টেস্ট সেঞ্চুরিগুলোর দিকে নজর বুলালে দেখা যায় যে প্রায় সবগুলোই বিদেশের মাটিতে গুরুত্বপূর্ণ সময়ে করা।
২০১৮ সালে ওভালে ইংল্যান্ডের বিপক্ষে ১৪৬ বলে ১১৩ রান তুলেছিলেন পান্ত, যা ছিল তার প্রথম টেস্ট সেঞ্চুরি।
এরপর সিডনিতে ১৮৯ বলে অপরাজিত ১৫৯ রানের ইনিংস খেলেন। সিডনিতে ২০২১ সালে তোলেন ৯৭।
কিছুদিন আগে হয়ে যাওয়া বার্মিংহ্যাম টেস্টেও দুই ইনিংসে ঋষভ পন্থের রান ছিল ১৪৬ ও ৫৭।
চলতি বছর দক্ষিণ আফ্রিকায় ভারত দলগতভাবে ব্যর্থ হলেও কেপটাউনে একটি শতক তুলে নেন পন্থ।
ভারতের মাটিতে তিনি একটি মাত্র সেঞ্চুরি করেছেন - ইংল্যান্ডের বিপক্ষে আহমেদাবাদে।
টেস্ট ফরম্যাটে আন্তর্জাতিক ক্রিকেট কাউন্সিলের র‍্যাংকিং অনুযায়ী পাঁচ নম্বরে আছেন ভারতের এই তরুন।
ওয়ানডেতে নিয়মিত ভালো ইনিংস খেললেও সেঞ্চুরি পাওয়া হচ্ছিল না পন্থের। ইনিংসের এমন সময় তিনি ব্যাট করতে নামেন, যখন শতক পাওয়া মুশকিল।
তবে ম্যানচেস্টারে সেই সুযোগ পেয়ে ম্যাচও জেতালেন, সেঞ্চুরিও তুলে নিলেন ঋষভ পন্থ।
হার্ষা ভোগলে এই সেঞ্চুরি দেখার পর ঋষভ পন্থকে বর্ণনা করেছেন 'বিরল প্রতিভা' হিসেবে।
"হীরের মতো উজ্জ্বল ঋষভ পন্থ। ক্রিকেট বিশ্বকে শোভিত করে রাখবেন তিনি দীর্ঘদিন"- এমন প্রশংসা করেছেন ভোগলে নিজের ভেরিফাইড টুইটার পাতায়।
ঋষভ পন্থের এই সেঞ্চুরি অনেককে মনে করিয়ে দিয়েছে ইংল্যান্ডের মাটিতে ২০ বছর আগের ন্যাটওয়েস্ট সিরিজের ফাইনালের কথা - যে ম্যাচে ইংল্যান্ডের বিপক্ষে ফাইনালে দুই তরুণ ভারতীয় ক্রিকেটার যুবরাজ সিং এবং মোহাম্মদ কাইফ মিলে ভারতকে জয় এনে দিয়েছিলেন।
সেদিন জয় নিশ্চিত হওয়ার পরে লর্ডসে সৌরভ গাঙ্গুলি জার্সি উড়িয়ে উদযাপন করেছিলেন।
গতকাল ম্যানচেস্টারের ওল্ড ট্র্যাফোর্ড ক্রিকেট স্টেডিয়ামে ইংল্যান্ডের বিপক্ষে রান তাড়া করতে নেমে ভারত এক পর্যায়ে বিপর্যয়ে পড়ে।
মাত্র ৭২ রানে ৪ উইকেট হারানোর পর ক্রিজে আসেন হার্দিক পান্ডিয়া ও ঋষভ পন্থ - আর ইএসপিএন ক্রিকিনফোর লাইভ আপডেটে তখন লেখা হয়, "এখন যুবরাজ-কাইফের মতো কিছু করতে হবে এই দু'জনকে।"
শেষ পর্যন্ত হয়েছেও তা।
একজন ব্যাটসম্যানের জন্য ভারতের জাতীয় দলে সুযোগ পাওয়া বেশ কঠিন। স্কুল দল থেকে রাজ্য দলে জায়গা পাওয়াই একটা লম্বা প্রক্রিয়া সেখানে। জাতীয় দলে সুযোগ পান তারা, যারা দীর্ঘদিন পারফর্ম করবেন বলে বিবেচিত হন।
ঋষভ পন্থের রয়েছে মারকুটে ব্যাটিং, কিছুটা অস্বাভাবিক ক্রিকেটিং শট - যেমন এক হাতে ছক্কা মারা। তার মতো খেলোয়াড়দের নিয়ে কোচরা অনেক সময় রিস্ক নিতে চান না।
কিন্তু ইন্ডিয়ান প্রিমিয়ার লিগের কল্যাণে ভারতের স্থানীয় ক্রিকেটাররাও এখন নিজেদেরকে প্রমাণ করার সুযোগ পান। ঋষভ পন্থও পেশাদার ক্রিকেটে আসার আগে সুযোগ খুঁজেছেন, ঘুরেছেন এক শহর থেকে অন্য শহরে।
রুরকি থেকে শুরু করেন তিনি, এরপর দিল্লী থেকে রাজস্থান, আবার দিল্লীতে ফেরেন। রাজ্য দলে সুযোগ পাওয়াই কঠিন হয়ে গিয়েছিল তার জন্য, এই সময় আবার একাডেমি দল থেকেও বাদ পড়েন একবার।
তবে দিল্লীর রাজ্য দলে সুযোগ পাওয়ার পর আর পেছন ফিরে তাকাননি হরিদ্বারের ঋষভ পন্থ। এরপর বাংলাদেশে ২০১৬ সালে অনুর্ধ্ব-১৯ বিশ্বকাপে পারফর্ম করে নজর কেড়েছিলেন তিনি।
তখন মাত্র ১০ লাখ রুপি ভিত্তিমূল্য থেকে প্রায় দুই কোটি রুপি দাম ওঠে ইন্ডিয়ান প্রিমিয়ার লিগের নিলামে।
২০১৫ সালে প্রথমবারের মতো রঞ্জি ট্রফি খেলেন ঋষভ পন্থ। এক বছরের মধ্যে মহারাষ্ট্রের বিপক্ষে ট্রিপল সেঞ্চুরি ও ঝাড়খন্ডের বিপক্ষে ৪৮ বলে শতক হাঁকিয়ে জাতীয় দলের নির্বাচকদের চোখে পড়েন তিনি।
২০১৭ সালে ইংল্যান্ডের বিপক্ষে একটি হোম সিরিজে প্রথম বারের মতো জাতীয় দলে ডাক পেয়েছিলেন ঋষভ পন্থ।

ইংল্যান্ডের বিপক্ষে টি-টোয়েন্টি সিরিজের পর ওয়ানডে ফরম্যাটেও সিরিজ জিতে নিয়েছে ভারত - ম্যানচেস্টারে শেষ ওয়ানডে ম্যাচে চার উইকেটের জয় দিয়ে সিরিজ জয় নিশ্চিত করেছে রোহিত শর্মার নেতৃত্বাধীন ভারতীয় ক্রিকেট দল।